
PATVIRTINTA
Panevėžio miesto savivaldybės tarybos
                                    sprendimo Nr. 

PANEVĖŽIO MIESTO SAVIVALDYBĖS SPORTO IR SU SPORTO SRITIMI SUSIJUSIŲ RENGINIŲ ORGANIZAVIMO, FINANSAVIMO IR DALYVAVIMO JUOSE TVARKOS APRAŠAS

I SKYRIUS
BENDROSIOS NUOSTATOS

1. Panevėžio miesto savivaldybės sporto ir su sporto sritimi susijusių renginių organizavimo, finansavimo ir dalyvavimo juose tvarkos aprašas (toliau – Aprašas) nustato bendrąsias nuostatas, pareiškėjų, renginių ir išlaidų tinkamumo sąlygas, kvietimo paskelbimo ir paraiškų teikimo tvarką, paraiškų vertinimo, darbo grupės darbo organizavimo ir sprendimų priėmimo tvarką, Savivaldybės biudžeto lėšų naudojimo sutarčių sudarymo, lėšų naudojimo ir atsiskaitymo tvarką, Panevėžio miesto sporto delegacijų dalyvavimo renginiuose organizavimo ir finansavimo tvarką, Savivaldybės administracijos inicijuojamų, organizuojamų ir kartu su sporto organizacijomis organizuojamų renginių organizavimo tvarką, kontrolės, atsakomybės ir lėšų grąžinimo tvarką bei baigiamąsias nuostatas.
2. Tikslas – skatinti sporto ir fizinio aktyvumo plėtrą, užtikrinti renginių prieinamumą Panevėžio miesto gyventojams, stiprinti miesto sporto bendruomenę, pristatyti sporto pasiekimus ir didinti Panevėžio miesto žinomumą per sportą.
3. Aprašui įgyvendinti lėšos numatomos Panevėžio miesto savivaldybės (toliau – Savivaldybė) biudžeto Sporto programoje.
4. Organizuojant ir finansuojant renginius vadovaujamasi Lietuvos Respublikos sporto įstatyme nustatytais sporto principais, taip pat teisėtumo, skaidrumo, objektyvumo, proporcingumo, ekonomiškumo ir racionalaus Savivaldybės biudžeto lėšų naudojimo principais.
5. Apraše vartojamos sąvokos:
5.1. Darbo grupė – Savivaldybės mero potvarkiu sudarytas kolegialus organas, kuris Apraše nustatyta tvarka tikrina konkurso administratoriaus atliktą administracinės atitikties vertinimą, atlieka paraiškų kokybinį vertinimą, vertina renginio išlaidų tinkamumą ir pagrįstumą, jungtinės veiklos atveju – Savivaldybės administracijos dalyvavimo organizuojant renginį pagrįstumą ir siūlomą šalių funkcijų bei išlaidų pasiskirstymą, atlieka kitas Apraše nustatytas funkcijas ir teikia Savivaldybės merui motyvuotas rekomendacijas.
5.2. Jungtinės veiklos partneris – sporto organizacija, kurios paraiškai Aprašo nustatyta tvarka pritarta organizuoti renginį kartu su Savivaldybės administracija ir su kuria sudaryta jungtinės veiklos sutartis.
5.3. Jungtinės veiklos sutartis – Apraše nustatytos formos sutartis, kurią sudaro Savivaldybės administracija ir sporto organizacija, kai jos kartu organizuoja renginį, ir kurioje nustatomas kiekvienos šalies indėlis, konkrečių organizavimo funkcijų bei kitų įsipareigojimų pasiskirstymas. Savivaldybės administracija perveda partneriui sutartyje ir patvirtintoje sąmatoje numatytoms tinkamoms finansuoti renginio išlaidoms apmokėti skirtas Savivaldybės biudžeto lėšas ir (ar) teisės aktų nustatyta tvarka užtikrina neatlygintinį naudojimąsi renginiui reikalingomis patalpomis, inventoriumi ir paslaugomis. Partneris prekes ir paslaugas įsigyja, išlaidas apmoka ir už lėšų panaudojimą atsiskaito laikydamasis jam taikomų teisės aktų ir jungtinės veiklos sutarties reikalavimų. Šalių indėliui taikomos Aprašo 18 punkto nuostatos.
5.4. Konkurso administratorius – už konkurso vykdymą atsakingas Savivaldybės administracijos Sporto skyriaus (toliau – Sporto skyrius) darbuotojas.
5.5. Konkurso organizatorius – Sporto skyrius. Sporto skyrius organizuoja kvietimo paskelbimą, atlieka paraiškų administracinės atitikties vertinimą, koordinuoja darbo grupės darbą, rengia sprendimų ir sutarčių projektus, prižiūri finansuojamų renginių įgyvendinimą, koordinuoja jungtinės veiklos pagrindu ir Savivaldybės administracijos iniciatyva organizuojamų renginių organizavimą bei Panevėžio miesto sporto delegacijų dalyvavimą renginiuose.
5.6. Kvietimas – Savivaldybės interneto svetainėje paskelbtas pranešimas apie paraiškų renginiams finansuoti arba renginiams organizuoti kartu su Savivaldybės administracija jungtinės veiklos pagrindu teikimą. 
5.7. Paraiška – Apraše nustatytos formos dokumentas, pareiškėjo teikiamas Sporto skyriui, siekiant gauti Savivaldybės biudžeto lėšų renginiui finansuoti arba siūlant renginį organizuoti kartu su Savivaldybės administracija jungtinės veiklos pagrindu.
5.8. Pareiškėjas – sporto organizacija, Aprašo nustatyta tvarka pateikusi paraišką, kuria siekiama gauti Savivaldybės biudžeto lėšų renginiui finansuoti arba siūloma renginį organizuoti kartu su Savivaldybės administracija jungtinės veiklos pagrindu.
5.9. Renginys – sporto renginys arba kitas su sporto sritimi susijęs viešas renginys, kuriuo siekiama įgyvendinti Savivaldybės sporto politikos tikslus, įskaitant sportininkų pagerbimo, sporto apdovanojimų ar premijų įteikimo renginį, konferenciją, forumą ar kitą sporto bendruomenei skirtą renginį.
5.10. Renginio vykdytojas – pareiškėjas, kuriam konkurso būdu skirtos Savivaldybės biudžeto lėšos ir su kuriuo Savivaldybės administracija sudarė Savivaldybės biudžeto lėšų naudojimo sutartį renginiui įgyvendinti. 
5.11. Sporto renginys – viešas, nekomercinis renginys, kuriame populiarinamas sportas ir (arba) varžomasi. 
5.12. Sporto organizacija – Lietuvos Respublikoje įregistruotas juridinis asmuo, kurio steigimo dokumentuose nustatyta veikla fizinio aktyvumo ir (ar) aukšto meistriškumo sporto srityje ir kuris atitinka Apraše nustatytus pareiškėjui taikomus reikalavimus.
5.13. Savivaldybės biudžeto lėšų naudojimo sutartis (toliau – biudžeto lėšų naudojimo sutartis) – Apraše nustatytos formos sutartis, sudaroma tarp Savivaldybės administracijos ir renginio vykdytojo, kai renginiui konkurso būdu skiriamos ir renginio vykdytojui pervedamos Savivaldybės biudžeto lėšos. Biudžeto lėšų naudojimo sutartis sudaroma, kai renginys organizuojamas ne jungtinės veiklos pagrindu.
5.14. Savivaldybės biudžeto lėšų poreikis – paraiškoje nurodyta suma, kurią pareiškėjas prašo skirti renginio tinkamoms išlaidoms apmokėti. Jeigu pareiškėjas neprašo skirti Savivaldybės biudžeto lėšų, o Savivaldybės administracija prisideda tik nepiniginiu indėliu, lėšų poreikis nurodomas 0 Eur, o nepiniginio indėlio pobūdis nurodomas atskirai.
6. Kitos Apraše vartojamos sąvokos suprantamos taip, kaip jos apibrėžtos Sporto įstatyme ir kituose teisės aktuose. Apraše vartojama platesnė renginio sąvoka nekeičia Sporto įstatyme apibrėžtos sporto renginio sąvokos ir specialiųjų teisės aktų taikymo sąlygų. Renginio priskyrimas sporto renginiui nustatomas pagal jo tikslą ir faktinį turinį, vadovaujantis Sporto įstatyme pateikta apibrėžtimi. Jeigu renginys atitinka šią apibrėžtį, jam taikomi teisės aktuose nustatyti sporto renginių reikalavimai, neatsižvelgiant į jo pavadinimą ar tai, ar jame varžomasi.
7. Savivaldybės institucijų kompetencija įgyvendinant Aprašą:
7.1. Savivaldybės meras:
7.1.1. potvarkiu skelbia konkursą;
7.1.2. potvarkiu sudaro darbo grupę, paskiria jos vadovą ir vadovo pavaduotoją, taip pat darbo grupės sekretorių;
7.1.3. vadovaudamasis Apraše nustatytais vertinimo ir finansavimo kriterijais, atsižvelgdamas į darbo grupės protokolu įformintas motyvuotas rekomendacijas ir sprendimo priėmimo metu turimus Sporto programos asignavimus, potvarkiu priima sprendimus dėl Savivaldybės biudžeto lėšų skyrimo renginiams finansuoti ir jų dydžio, lėšų neskyrimo, paraiškų atmetimo Apraše nustatytais pagrindais ir pritarimo arba nepritarimo renginių organizavimui kartu su Savivaldybės administracija jungtinės veiklos pagrindu;
7.1.4. priima sprendimus dėl Panevėžio miesto sporto delegacijų dalyvavimo renginiuose, įskaitant dalyvavimą pagal iš kitų Lietuvos savivaldybių, užsienio valstybių sporto institucijų ir tarptautinių sporto organizacijų gautus kvietimus ar pasiūlymus, taip pat dėl Sporto skyriaus inicijuojamų Savivaldybės administracijos renginių organizavimo, įskaitant jų organizavimą kartu su sporto organizacija jungtinės veiklos pagrindu.
7.2. Savivaldybės administracijos direktorius:
7.2.1. organizuoja konkurso ir Savivaldybės mero priimtų sprendimų įgyvendinimą;
7.2.2. pasirašo biudžeto lėšų naudojimo sutartis (Aprašo 1 priedas), jungtinės veiklos sutartis (Aprašo 2 priedas) ir jų pakeitimus;
7.2.3. užtikrina skirtų Savivaldybės biudžeto lėšų administravimą ir kontrolę.
7.3. Savivaldybės administracijos Apskaitos skyrius (toliau – Apskaitos skyrius) pagal kompetenciją vykdo Savivaldybės biudžeto lėšų pervedimą, apskaitą, tikrina finansines ataskaitas bei išlaidų ir piniginio prisidėjimo dokumentus. Renginio veiklų įgyvendinimą ir pasiektus rezultatus pagal kompetenciją vertina Sporto skyrius.
8. Biudžeto lėšų naudojimo sutarties ir jungtinės veiklos sutarties sąmatų bei ataskaitų formos yra atitinkamos sutarties priedai. Aprašas ir jo priedų formos tvirtinami Savivaldybės tarybos sprendimu.
9. Kvietime ir konkrečiose sutartyse gali būti detalizuojami duomenų pateikimo, atsiskaitymo ir administravimo veiksmai, tačiau negali būti nustatomi Apraše nenumatyti pareiškėjų tinkamumo, renginių vertinimo, finansavimo, išlaidų tinkamumo ar jungtinės veiklos partnerio atrankos kriterijai.
10. Dėl to paties renginio ir tų pačių veiklų bei išlaidų negali būti sudaroma ir biudžeto lėšų naudojimo sutartis, ir jungtinės veiklos sutartis.

II SKYRIUS
PAREIŠKĖJŲ, RENGINIŲ IR IŠLAIDŲ TINKAMUMO SĄLYGOS

11. Pareiškėjas užpildo Aprašo 3 priede nustatytos formos paraišką. Paraiškas gali teikti Lietuvos Respublikoje įregistruoti pelno nesiekiantys juridiniai asmenys, atitinkantys Aprašo 5.12 papunktyje nustatytą sporto organizacijos sąvoką ir organizuojantys arba siūlantys kartu su Savivaldybės administracija organizuoti viešą renginį Panevėžio miesto teritorijoje. Jeigu pareiškėjas yra nevyriausybinė organizacija, jos statusas nustatomas pagal Lietuvos Respublikos nevyriausybinių organizacijų plėtros įstatymą ir Juridinių asmenų registro duomenis. Jeigu pagal teisės aktus nevyriausybinės organizacijos statusui patvirtinti reikalinga Juridinių asmenų registre įregistruota žyma, ši žyma turi būti įregistruota iki Aprašo 36 punkte nustatyto patikslinimo termino pabaigos.
12. Renginys, dėl kurio prašoma Savivaldybės biudžeto lėšų arba kurį siūloma organizuoti kartu su Savivaldybės administracija jungtinės veiklos pagrindu, turi atitikti visus Aprašo 13 punkte nurodytus privalomuosius kriterijus ir bent vieną Aprašo 14 punkte nustatytą bendrąjį kriterijų.
13. Privalomieji kriterijai:
13.1. pareiškėjas ir (ar) jo partneriai (rėmėjai) piniginėmis lėšomis finansuoja ne mažiau kaip 30 procentų tinkamų finansuoti renginio išlaidų, kaip nustatyta Aprašo 18 punkte;
13.2. renginys vyksta Panevėžio miesto teritorijoje;
13.3. renginyje nedalyvauja Rusijos Federacijai ar Baltarusijos Respublikai oficialiai atstovaujantys sportininkai ir komandos; visų dalyvių ir organizatorių dalyvavimui taikomos Aprašo 21 punkto nuostatos;
13.4. paraiškoje pateikta detali renginio sąmata, kurioje nurodytos planuojamos išlaidos, finansavimo šaltiniai, pareiškėjo ir (ar) jo partnerių (rėmėjų) piniginis prisidėjimas ir Savivaldybės biudžeto lėšų poreikis;
13.5. paraiškoje pateiktas renginio komunikacijos planas, kuriame numatyti veiksmai Panevėžio miesto žinomumui didinti ir informacijai skleisti žiniasklaidoje bei socialiniuose tinkluose, viešinimo terminai; tarptautinio renginio atveju papildomai nurodomos numatomos užsienio auditorijos pasiekimo priemonės;
13.6. jeigu numatomas renginys yra Sporto įstatyme apibrėžtas sporto renginys, finansavimo prašantis pareiškėjas privalo patvirtinti renginio nuostatus ir saugumo taisykles ir iki renginio pradžios juos elektroniniu paštu pateikti konkurso administratoriui. Jeigu renginį siūloma organizuoti kartu su Savivaldybės administracija jungtinės veiklos pagrindu, kartu su paraiška pateikiami renginio nuostatų ir saugumo taisyklių projektai, o galutinės jų redakcijos patvirtinamos iki renginio pradžios, atsižvelgiant į jungtinės veiklos sutartyje nustatytą šalių funkcijų pasiskirstymą.
14. Bendrieji kriterijai, iš kurių renginys turi atitikti bent vieną:
14.1. tarptautinis sporto renginys, organizuojamas pasaulio, Europos ar Lietuvos sporto šakos federacijos arba sporto organizacijos;
14.2. Lietuvos čempionatai, taurės varžybos, pirmenybės ir turnyrai, rengiami Panevėžio mieste;
14.3. sporto renginiai, skirti Lietuvos Respublikos ir Panevėžio miesto atmintinoms datoms paminėti arba jubiliejiniai renginiai;
14.4. Panevėžio miesto tradiciniai sporto renginiai, organizuojami ne mažiau kaip dvejus metus iš eilės; 
14.5. sporto renginys, skirtas Panevėžio miesto žmonėms su negalia, senjorams, vaikams arba jaunimui;
14.6. renginys, įtrauktas į Lietuvos sporto šakos federacijos arba tarptautinės sporto organizacijos renginių kalendorių;
14.7. masinis plačiajai visuomenei skirtas sporto renginys, kuriame numatoma ne mažiau kaip 500 dalyvių ir žiūrovų (planuojamas dalyvių ir žiūrovų skaičius pagrindžiamas renginio programa, ankstesnių panašių renginių duomenimis, registracijos informacija arba kitu pagrįstu skaičiavimu);
14.8. ne varžybų pobūdžio viešas su sporto sritimi susijęs renginys, įskaitant sporto forumą, konferenciją, seminarą, diskusiją, sportininkų pagerbimo, sporto apdovanojimų ar premijų įteikimo renginį, kuriame pristatomi sporto pasiekimai, nagrinėjami sporto plėtros, fizinio aktyvumo, sporto vadybos ar kiti Savivaldybės sporto politikai aktualūs klausimai arba stiprinama Panevėžio miesto sporto bendruomenė.
15. Savivaldybės biudžeto lėšos pareiškėjui neskiriamos ir pareiškėjas negali būti pasirenkamas jungtinės veiklos partneriu, jeigu:
15.1. pareiškėjo veikla sustabdyta ar apribota, jis likviduojamas arba dėl pradėtų nemokumo procedūrų ar turto arešto kyla pagrįsta rizika, kad renginys negalės būti įgyvendintas arba pareiškėjas negalės tinkamai įvykdyti prisiimtų įsipareigojimų;
15.2. pareiškėjas paraiškoje ar jos prieduose pateikė klaidingus duomenis ar dokumentus, turinčius reikšmės paraiškos vertinimui;
15.3. pareiškėjas nėra grąžinęs privalomų grąžinti Savivaldybės biudžeto lėšų arba nėra atsiskaitęs už ankstesnį iš Savivaldybės biudžeto gautą finansavimą, kurio atsiskaitymo terminas yra suėjęs, arba nėra pateikęs privalomos ataskaitos už ankstesnį iš Savivaldybės biudžeto gautą finansavimą, kai jos pateikimo terminas yra suėjęs ir pareiškėjas per papildomai nustatytą terminą nepašalino šio pažeidimo;
15.4. pareiškėjas nėra įvykdęs mokesčių ar socialinio draudimo įmokų mokėjimo įsipareigojimų pagal Lietuvos Respublikos teisės aktus, išskyrus atvejus, kai šių įsipareigojimų vykdymas teisės aktų nustatyta tvarka yra atidėtas, išdėstytas arba dėl jų vyksta mokestinis ginčas;
15.5. paraiška teikiama Savivaldybės biudžeto lėšoms gauti, pareiškėjas yra nevyriausybinė organizacija ir nustatyta bent viena Nevyriausybinių organizacijų plėtros įstatymo 10 straipsnio 1 dalyje nurodyta finansavimo neskyrimo aplinkybė.
16. Savivaldybės biudžeto lėšos renginiui neskiriamos ir renginys neorganizuojamas jungtinės veiklos pagrindu, jeigu sportinė veikla yra tik priemonė pagrindiniam komerciniam renginio tikslui įgyvendinti.
17. Renginio vieta turi būti Panevėžio miesto teritorijoje. Ši sąlyga netaikoma Aprašo VI skyriuje reglamentuojamam Panevėžio miesto sporto delegacijų dalyvavimui kitur vykstančiuose renginiuose.
18. Pareiškėjo ir (ar) jo partnerių (rėmėjų) bei Savivaldybės prisidėjimas prie renginio įgyvendinimo nustatomas taip:
18.1. Kai renginiui finansuoti sudaroma biudžeto lėšų naudojimo sutartis, pareiškėjas ir (ar) jo partneriai (rėmėjai) piniginėmis lėšomis turi padengti ne mažiau kaip 30 procentų tinkamų finansuoti renginio išlaidų, o renginiui skiriamos Savivaldybės biudžeto lėšos negali viršyti 70 procentų šių išlaidų.
18.2. Kai renginys organizuojamas jungtinės veiklos pagrindu, Savivaldybės administracijos prisidėjimą sudaro partnerio iš jam pervestų Savivaldybės biudžeto lėšų apmokamos tinkamos finansuoti renginio išlaidos ir (ar) Savivaldybės administracijos teisės aktų nustatyta tvarka užtikrinamo neatlygintinio naudojimosi renginiui reikalingomis patalpomis vertė. Prisidėjimo dalys apskaičiuojamos nuo bendros piniginėmis lėšomis apmokamų tinkamų finansuoti renginio išlaidų ir šių patalpų naudojimo vertės sumos. Savivaldybės administracijos prisidėjimas negali viršyti 70 procentų šios sumos, o partnerio ir (ar) jo rėmėjų piniginis prisidėjimas turi sudaryti ne mažiau kaip 30 procentų šios sumos.
18.3. Aprašo 18.2 papunktyje nurodyta patalpų naudojimo vertė apskaičiuojama pagal galiojančius patvirtintus atitinkamų patalpų nuomos ar naudojimo įkainius ir naudojimo trukmę. Paraiškoje, jungtinės veiklos sutartyje, sąmatoje ir atsiskaitymo dokumentuose ši vertė nurodoma atskirai nuo piniginėmis lėšomis apmokamų išlaidų, pateikiant jos apskaičiavimą. Tos pačios patalpos tuo pačiu naudojimo laikotarpiu negali būti įskaičiuojamos ir kaip apmokėtos nuomos ar naudojimo išlaidos, ir kaip nepiniginis indėlis. Kitas nepiniginis indėlis į šiame punkte nustatytų prisidėjimo dalių apskaičiavimą neįtraukiamas.
18.4. Aprašo 18.1–18.3 papunkčiuose nustatytos prisidėjimo dalys turi būti užtikrinamos tiek planuojant renginį, tiek atsiskaitant už jo įgyvendinimą. Atsiskaitant jos apskaičiuojamos pagal faktiškai apmokėtas ir tinkamomis finansuoti pripažintas išlaidas, o jungtinės veiklos atveju – įskaitant ir dokumentais pagrįstą faktiškai suteikto neatlygintinio naudojimosi patalpomis vertę. 
18.5. Pareiškėjo, partnerių ir (ar) rėmėjų prisidėjimas turi sudaryti ne mažiau kaip 30 proc. tinkamų renginio išlaidų, kurios po renginio įvykdymo yra apmokėtos pareiškėjo ir pagrįstos dokumentais. Prisidėjimą pagrindžiantys dokumentai po renginio pateikiami Apskaitos skyriui Aprašo 61.2 papunktyje nustatyta tvarka. Kitų viešųjų finansavimo šaltinių lėšos įskaitomos tik tiek, kiek tai leidžia jų skyrimo ir naudojimo sąlygos. Pagal šį Aprašą skiriamos Savivaldybės lėšos į prisidėjimą neįskaitomos.
19. Savivaldybės biudžeto lėšomis gali būti dengiamos tik būtinos, pagrįstos, renginio sąmatoje numatytos, tiesiogiai su renginio įgyvendinimu susijusios ir dokumentais pagrindžiamos išlaidos:
19.1. darbo užmokesčio pagal darbo sutartis ir atlygio pagal sportinės veiklos bei paslaugų sutartis išlaidos;
19.2. socialinio draudimo įmokos (darbdavio mokesčiai);
19.3. maitinimo išlaidos ir maitinimo paslaugos (sportininkams, treneriams, teisėjams, savanoriams ir kitiems su renginio organizavimu ir vykdymu susijusiems asmenims);
19.4. maistpinigiai (sportininkams, treneriams, teisėjams ir kitiems su renginio organizavimu ir vykdymu susijusiems asmenims) vadovaujantis Lietuvos Respublikos Vyriausybės 2003 m. gruodžio 2 d. nutarimu Nr. 1515 „Dėl Viešųjų renginių ir aukšto meistriškumo sporto treniruočių stovyklų dalyviams skiriamų neapmokestinamųjų piniginių kompensacijų dydžių ir mokėjimo tvarkos taisyklių patvirtinimo“; 
19.5. apgyvendinimo išlaidos (sportininkams, treneriams, teisėjams ir kitiems su renginio organizavimu ir vykdymu susijusiems asmenims);
19.6. transporto, kelionių ir komandiruočių išlaidos, registracijos, akreditacijos, starto ir kiti privalomi su renginiu susiję mokesčiai;
19.7. paslaugų išlaidos (renginio vietos, patalpų, sporto bazių, sporto aikštelių, inventoriaus, įrangos ir transporto nuomos, techninio aptarnavimo, renginio vedėjo, moderatoriaus, pranešėjų, teisėjavimo, saugumo, medicininio budėjimo ir pirmosios pagalbos teikimo sporto renginių metu paslaugos, draudimo, spaudos, leidybos, ryšių, viešinimo, informacijos sklaidos ir kitos renginiui įgyvendinti būtinos paslaugos);
19.8. prekių įsigijimo išlaidos (kuras, sporto inventorius, įranga, apranga, medaliai, taurės, diplomai, čempionų diržai, kita renginio dalyviams įvertinti skirta atributika ir kitos renginiui įgyvendinti būtinos prekės), jeigu prekės vieneto įsigijimo vertė nesiekia 12-ajame viešojo sektoriaus apskaitos ir finansinės atskaitomybės standarte (toliau – 12-asis VSAFAS) nustatytos minimalios ilgalaikio materialiojo turto vertės.
20. Savivaldybės biudžeto lėšomis nefinansuojamos:
20.1. su renginio įgyvendinimu nesusijusios arba apskaitos dokumentais nepagrįstos išlaidos;
20.2. išlaidos, patirtos iki biudžeto lėšų naudojimo sutarties arba jungtinės veiklos sutarties įsigaliojimo ar pasibaigus sutartyje nustatytam renginio įgyvendinimo laikotarpiui;
20.3. skolos, baudos, delspinigiai, palūkanos ir kitos finansinės sankcijos;
20.4. ilgalaikio turto įsigijimo, statybos ir remonto darbų išlaidos;
20.5. alkoholinių gėrimų, dovanų, gėlių įsigijimo ir reprezentacinės išlaidos, išskyrus Aprašo 19.3, 19.4 papunkčiuose nustatytas maitinimo išlaidas ir Aprašo 19.8 papunktyje nurodytų medalių, taurių, diplomų bei kitos renginio dalyviams įvertinti skirtos atributikos įsigijimo išlaidas;
20.6. piniginės premijos ir piniginiai prizai;
20.7. tos pačios išlaidos arba jų dalis, jau finansuota kitomis valstybės, Savivaldybės ar kitomis viešosiomis lėšomis.
21. Renginio dalyviai ir organizatoriai turi laikytis Lietuvos Respublikoje taikomų tarptautinių sankcijų ir atitikti atitinkamos sporto šakos nacionalinės federacijos nustatytus reikalavimus.
22. Kai renginiui skiriamos Savivaldybės biudžeto lėšos, renginio vykdytojas atsako už renginio organizavimą, jam priskirtų funkcijų vykdymą ir teisės aktų reikalavimų laikymąsi. Kai renginys organizuojamas jungtinės veiklos pagrindu, Savivaldybės administracijos ir sporto organizacijos funkcijos nustatomos jungtinės veiklos sutartyje, o kiekviena šalis atsako už jai priskirtų funkcijų tinkamą vykdymą ir jai taikomų teisės aktų reikalavimų laikymąsi. Jeigu renginys yra Sporto įstatyme apibrėžtas sporto renginys, turi būti užtikrintas šiame įstatyme nustatytų sporto renginio organizavimo ir saugumo reikalavimų vykdymas. Jungtinės veiklos atveju konkrečios šių reikalavimų įgyvendinimo funkcijos paskirstomos jungtinės veiklos sutartyje, nekeičiant teisės aktuose nustatytos šalių atsakomybės.

III SKYRIUS
KVIETIMO PASKELBIMAS IR PARAIŠKŲ TEIKIMO TVARKA

23. Renginių finansavimo ir sporto organizacijų pasiūlymų renginius organizuoti kartu su Savivaldybės administracija jungtinės veiklos pagrindu atranka vykdoma konkurso būdu. Savivaldybės meras potvarkiu skelbia kvietimą einamiesiems biudžetiniams metams. Nuo kvietimo paskelbimo paraiškos priimamos ir vertinamos nuolat iki einamųjų biudžetinių metų pabaigos arba kvietimo sustabdymo Aprašo 25 punkte nustatyta tvarka. Paraiškų nagrinėjimo eilė nustatoma pagal Savivaldybės dokumentų valdymo sistemoje užfiksuotą faktinio paraiškos gavimo datą ir laiką.
24. Kvietimas skelbiamas Savivaldybės interneto svetainėje. Kvietime nurodomas konkurso tikslas, paraiškų teikimo pradžia ir pabaiga, paraiškų teikimo būdas ir tvarka, pareiškėjams, renginiams ir su paraiška pateikiamiems dokumentams taikomi reikalavimai, einamaisiais biudžetiniais metais renginiams numatytos lėšos, vertinimo kriterijai, maksimalus ir minimalus balų skaičius, nuorodos į Aprašą ir jo priedus bei konkurso administratoriaus kontaktiniai duomenys.
25. Konkurso būdu finansuojamų renginių, jungtinės veiklos pagrindu organizuojamų renginių, Panevėžio miesto sporto delegacijų dalyvavimo renginiuose ir Sporto skyriaus inicijuojamų Savivaldybės administracijos renginių išlaidos finansuojamos iš tų pačių Sporto programos asignavimų, atsižvelgiant į jau panaudotas lėšas ir prisiimtus įsipareigojimus. Kai Sporto programos asignavimai yra panaudoti arba jų likutis skirtas prisiimtiems įsipareigojimams vykdyti, arba jų likučio nepakanka naujiems įsipareigojimams prisiimti, Savivaldybės meras potvarkiu sustabdo kvietimą teikti paraiškas, o Sporto skyrius apie tai paskelbia Savivaldybės interneto svetainėje. Iki kvietimo sustabdymo užregistruotos paraiškos baigiamos vertinti ir dėl jų priimami motyvuoti sprendimai, atsižvelgiant į tuo metu turimus asignavimus ir prisiimtus įsipareigojimus Aprašo nustatyta tvarka. Sustabdžius kvietimą, naujos paraiškos nepriimamos. Atsiradus Sporto programos lėšų, kurias galima skirti naujiems renginiams finansuoti, Savivaldybės meras potvarkiu gali atnaujinti kvietimą teikti paraiškas, o Sporto skyrius apie tai paskelbia Savivaldybės interneto svetainėje.
26. Vienas pareiškėjas per einamuosius biudžetinius metus gali pateikti ne daugiau kaip dvi paraiškas, nepriklausomai nuo paraiškoje pasirinkto Savivaldybės dalyvavimo renginyje būdo.
27. Dėl to paties renginio vienu metu gali būti nagrinėjama tik viena paraiška. Vienoje paraiškoje gali būti numatytos kelios to paties renginio dalys ir (ar) etapai, jeigu jie sudaro vientisą renginį ir vyksta tais pačiais biudžetiniais metais. Vieną renginį gali sudaryti ne daugiau kaip 3 dalys ir (ar) etapai. Jeigu Savivaldybės biudžeto lėšos renginiui neskirtos arba pasiūlymui renginį organizuoti jungtinės veiklos pagrindu nepritarta vien dėl Sporto programos asignavimų trūkumo, įvertinus jau panaudotas lėšas ir prisiimtus įsipareigojimus, o kvietimas vėliau atnaujinamas, pareiškėjas gali pateikti naują paraišką tam pačiam dar neįvykusiam renginiui. Pakartotinai pateikta paraiška įskaičiuojama į Aprašo 26 punkte nustatytą didžiausią per metus galimų pateikti paraiškų skaičių, o jos vieta eilėje nustatoma pagal naują registravimo datą ir laiką. Jeigu tas pats renginys finansuojamas pagal kitą Savivaldybės programą arba dėl jo sudaryta jungtinės veiklos sutartis, finansavimas pagal šį Aprašą neskiriamas.
28. Paraiškoje pareiškėjas nurodo, ar prašo skirti Savivaldybės biudžeto lėšų renginiui finansuoti, ar siūlo renginį organizuoti kartu su Savivaldybės administracija jungtinės veiklos pagrindu. Paraiškos rengimui, pateikimui ir atsiėmimui taikomi šie reikalavimai:
28.1. Paraiška pildoma kompiuteriu lietuvių kalba ir teikiama kartu su Apraše nurodytais priedais. Paraiškos priedai teikiami lietuvių kalba. Dokumentai, surašyti užsienio kalba, pateikiami kartu su jų vertimais į lietuvių kalbą, patvirtintais vertėjo arba pareiškėjo vadovo ar jo įgalioto asmens. Pareiškėjas atsako už pateikto vertimo tikslumą ir atitiktį dokumento originalui.
28.2. Paraišką kvalifikuotu elektroniniu parašu pasirašo pareiškėjo vadovas arba jo įgaliotas asmuo.
28.3. Pasirašyta paraiška ir jos priedai pateikiami vienu elektroniniu laišku kvietime nurodytu Savivaldybės administracijos elektroninio pašto adresu. 
28.4. Jeigu paraišką pasirašo pareiškėjo vadovo įgaliotas asmuo, kartu su paraiška pateikiamas jo įgaliojimus patvirtinantis dokumentas.
28.5. Siekiant užtikrinti paraiškų vertinimo skaidrumą ir pareiškėjų lygiateisiškumą, pateikta paraiška pareiškėjo iniciatyva negali būti taisoma, tikslinama ar papildoma, taip pat negali būti teikiami papildomi dokumentai, išskyrus Aprašo 36, 44 ir 49 punktuose nurodytus atvejus.
28.6. Už paraiškoje ir jos prieduose pateiktos informacijos teisingumą ir tikslumą atsako pareiškėjas.
28.7. Konkursui pasibaigus, paraiškos ir kartu su jomis pateikti dokumentai pareiškėjams negrąžinami. Jie saugomi, naudojami ir sunaikinami teisės aktų ir Aprašo 100 punkto nustatyta tvarka.
28.8. Iki biudžeto lėšų naudojimo sutarties arba jungtinės veiklos sutarties sudarymo pareiškėjas turi teisę atsiimti paraišką, atsisakyti skirto finansavimo arba dalyvavimo jungtinėje veikloje, pateikdamas Sporto skyriui pareiškėjo vadovo arba jo įgalioto asmens pasirašytą raštą ir nurodydamas atsisakymo priežastis. Gautas raštas užregistruojamas Savivaldybės dokumentų valdymo sistemoje ir susiejamas su atitinkama paraiška:
28.8.1. jeigu raštas gaunamas iki administracinio vertinimo pabaigos, paraiškos vertinimas nutraukiamas, administracinio vertinimo anketa nepildoma, o konkurso organizatorius informuoja pareiškėją apie paraiškos nagrinėjimo nutraukimą;
28.8.2. jeigu raštas gaunamas atlikus administracinį vertinimą, darbo grupė teikia Savivaldybės merui rekomendacinį siūlymą dėl lėšų neskyrimo pareiškėjui atsiėmus paraišką; 
28.8.3. jeigu raštas gaunamas po mero potvarkio įsigaliojimo, kuriuo pareiškėjui skirtos Savivaldybės biudžeto lėšos arba pritarta dalyvavimui jungtinėje veikloje, sutartis su pareiškėju nesudaroma ir lėšos neišmokamos. 
28.9. Jeigu renginiui numatoma naudoti Panevėžio nekilnojamojo turto valdymo centro (toliau – Centras) valdomas patalpas, sporto infrastruktūros objektus ar inventorių, pareiškėjas iki paraiškos pateikimo Savivaldybės administracijai turi suderinti su Centru jų naudojimo datą ir laiką bei gauti patvirtinimą, kad jie tuo metu yra laisvi. Šį suderinimą pareiškėjas patvirtina paraiškoje. Pareiškėjas Centro patvirtinimą pateikia kartu su paraiška, išskyrus atvejį, kai Savivaldybės administracija suderinimo duomenis gali gauti tiesiogiai. Suderinimas dėl objekto laisvumo savaime nesuteikia teisės juo naudotis ir nelaikomas sprendimu suteikti jį neatlygintinai.
29. Paraiškoje nurodomi pareiškėjo ir renginio duomenys, renginio tikslas ir numatomi rezultatai, programa, vieta ir laikas, planuojami dalyviai ir auditorija, organizavimo planas, atsakingi asmenys, saugumo priemonės, komunikacijos planas, finansavimo šaltiniai ir detali renginio sąmata, atskirai nurodant Savivaldybės biudžeto lėšų poreikį ir pareiškėjo bei partnerių piniginį prisidėjimą. Kai renginį siūloma organizuoti jungtinės veiklos pagrindu, paraiškoje papildomai pateikiamas siūlomas Savivaldybės administracijos ir sporto organizacijos organizavimo funkcijų ir renginio išlaidų pasiskirstymas.
30. Kartu su paraiška turi būti pateikiami dokumentai ir duomenys, kurių Savivaldybės administracija negali gauti iš valstybės registrų, informacinių sistemų ar kitų oficialių šaltinių:
30.1. renginio nuostatų ir saugumo taisyklių projektai, jeigu renginys yra Sporto įstatyme apibrėžtas sporto renginys ir paraiška teikiama finansavimui gauti;
30.2. renginio nuostatų ir saugumo taisyklių projektai, jeigu Sporto įstatyme apibrėžtą sporto renginį siūloma organizuoti jungtinės veiklos pagrindu;
30.3. kitų su sporto sritimi susijusių renginių programa ir informacija apie renginio pobūdį atitinkančias saugumo priemones;
30.4. detali renginio išlaidų sąmata;
30.5. pareiškėjo ir (ar) jo partnerių (rėmėjų) piniginį prisidėjimą pagrindžiantys dokumentai: sutartis, preliminarioji sutartis, ketinimų protokolas, įsipareigojimo raštas, pareiškėjo kompetentingo organo sprendimas skirti nuosavas lėšas arba kitas aiškų finansinį įsipareigojimą patvirtinantis dokumentas. Dokumente nurodomas renginio pavadinimas, indėlio teikėjas, piniginio prisidėjimo suma eurais ir įsipareigojimo įvykdymo terminas; 
30.6. kiti paraiškoje nurodyti dokumentai;
30.7. teisės aktuose nustatytais atvejais reikalingas leidimas, teisę naudotis renginio vieta patvirtinantis dokumentas ir informacija apie policijos informavimą, patvirtinti renginio nuostatai ir saugumo taisyklės gali būti pateikti iki renginio pradžios, laikantis jiems gauti ar pateikti nustatytų terminų.
31. Pareiškėjas, rengdamas paraišką, turi teisę gauti informaciją ir konsultacijas paraiškos rengimo klausimais. Konsultacijas ir informaciją teikia konkurso administratorius telefonu ar elektroniniu paštu. Konsultacijos teikiamos vienodai visiems pareiškėjams, o esminiai konsultacijų metu pateikti paaiškinimai, galintys būti aktualūs kitiems pareiškėjams, skelbiami Savivaldybės interneto svetainėje.
32. Paraiška pateikiama likus ne mažiau kaip 30 kalendorinių dienų iki renginio pradžios. Atlikus administracinės atitikties vertinimą, paraiška kartu su vertinimo rezultatais pateikiama darbo grupei Aprašo 38 punkte nustatyta tvarka. 

IV SKYRIUS
PARAIŠKŲ VERTINIMO, DARBO GRUPĖS DARBO ORGANIZAVIMO IR SPRENDIMŲ PRIĖMIMO TVARKA

33. Paraiškų vertinimas vykdomas dviem pakopomis: atliekamas paraiškos administracinės atitikties vertinimas ir kokybinis vertinimas.
34. Paraiškos administracinės atitikties vertinimą ne vėliau kaip per 5 darbo dienas nuo paraiškos užregistravimo Savivaldybės dokumentų valdymo sistemoje dienos atlieka konkurso administratorius, kuris įvertina, ar:
34.1. paraiška pateikta galiojant kvietimui ir laikantis Aprašo 28 punkte nustatytų reikalavimų;
34.2. paraiška pateikta Aprašo 11 punkte nurodyto pareiškėjo;
34.3. paraiškoje nurodytas renginys atitinka visus Aprašo 13 punkte nustatytus privalomuosius kriterijus ir bent vieną Aprašo 14 punkte nustatytą bendrąjį kriterijų;
34.4. kartu su paraiška pateikti visi Aprašo 30 punkte ir joje nurodyti privalomi dokumentai ir duomenys, išskyrus dokumentus, kuriuos pagal Aprašo 30.7 papunktį leidžiama pateikti vėliau. Jeigu dokumentą leidžiama pateikti vėliau, paraiškos administracinės atitikties vertinimo metu tikrinama, ar pateikta informacija apie jo gavimą ir ar dokumentą numatoma gauti Apraše nustatytu terminu;
34.5. pareiškėjas yra atsiskaitęs už ankstesnį iš Savivaldybės biudžeto gautą finansavimą, kurio atsiskaitymo terminas yra suėjęs, ir yra grąžinęs privalomas grąžinti Savivaldybės biudžeto lėšas;
34.6. nėra Aprašo 15 ir 16 punktuose nurodytų aplinkybių;
34.7. Savivaldybės biudžeto lėšų poreikis neviršija Aprašo 18 punkte nustatytos dalies.
35. Atlikdamas paraiškos administracinės atitikties vertinimą, konkurso administratorius užpildo Aprašo 4 priede nustatytą paraiškos administracinės atitikties vertinimo anketos formą. Duomenys tikrinami registruose, Savivaldybės informacinėse sistemose ir kituose oficialiuose šaltiniuose, nurodant duomenų šaltinį ir datą. Pareiškėjo prašoma pateikti dokumentus tik tada, kai Savivaldybės administracija reikiamų duomenų negali gauti pati arba gauti duomenys yra neaiškūs.
36. Konkurso administratorius gali vieną kartą kreiptis į pareiškėją ir nustatyti ne trumpesnį kaip 5 darbo dienų, bet ne ilgesnį kaip 10 darbo dienų terminą trūkstamiems dokumentams, paaiškinimams ar patikslinimams pateikti. Patikslinimai negali keisti paraiškos esmės, paraiškoje pasirinkto Savivaldybės dalyvavimo renginyje būdo ar didinti Savivaldybės biudžeto lėšų poreikį. Jeigu nevyriausybinės organizacijos žyma Juridinių asmenų registre neįregistruota, ji gali būti įregistruota per nustatytą patikslinimo terminą. Galutinė išvada dėl administracinės atitikties daroma pasibaigus nustatytam dokumentų, paaiškinimų ar patikslinimų pateikimo terminui. 
37. Pateikti dokumentai, paaiškinimai ar patikslinimai gali tik patvirtinti aplinkybes, egzistavusias paraiškos užregistravimo dieną, ir negali patvirtinti po šios dienos naujai įgytos atitikties, išskyrus Aprašo 36 punkte nustatytą nevyriausybinės organizacijos žymos įregistravimo atvejį. Jeigu pareiškėjas per nustatytą terminą dokumentų, paaiškinimų ar patikslinimų nepateikia arba pateikti duomenys nepašalina nustatytų trūkumų, konkurso administratorius kartu su užpildyta administracinės atitikties vertinimo forma pateikia paraiškos vertinimo rezultatus darbo grupei.
38. Atlikęs paraiškos administracinės atitikties vertinimą, konkurso administratorius kartu su užpildyta administracinės atitikties vertinimo forma pateikia paraiškos vertinimo rezultatus darbo grupei. Darbo grupė patikrina konkurso administratoriaus atliktą administracinės atitikties vertinimą, protokolu patvirtina administracinės atitikties reikalavimus atitinkančią paraišką, o dėl administracinės atitikties reikalavimų neatitinkančios paraiškos teikia Savivaldybės merui protokolu įformintą motyvuotą rekomendaciją.
39. Paraiška, neatitinkanti bent vieno Aprašo 34 punkte nustatyto administracinės atitikties reikalavimo, išskyrus atvejus, kai nustatytas trūkumas pašalinamas Aprašo 36 ir 37 punktuose nustatyta tvarka, kokybiniam vertinimui neteikiama.
40. Administracinės atitikties reikalavimų neatitinkančią paraišką, atsižvelgdamas į darbo grupės protokolu įformintą motyvuotą rekomendaciją, potvarkiu atmeta Savivaldybės meras.
41. Darbo grupės narys privalo nusišalinti nuo paraiškos ar kito klausimo vertinimo, jeigu jis yra pareiškėjo vadovas, dalyvis, darbuotojas, dalyvauja įgyvendinant vertinamą renginį, yra susijęs su pareiškėju giminystės ar svainystės ryšiais arba yra kitų aplinkybių, kurios gali kelti abejonių dėl jo nešališkumo, arba yra kitaip suinteresuotas vertinimo rezultatais. Darbo grupės nariui nenusišalinus, jį nušalina darbo grupės vadovas. Nusišalinimas ar nušalinimas ir jo motyvai įrašomi į posėdžio protokolą. Paaiškėjus, kad darbo grupės narys nenusišalino ir vertino paraišką esant interesų konfliktui, darbo grupė įvertina šios aplinkybės poveikį vertinimo rezultatams ir, jeigu būtina, organizuoja pakartotinį paraiškos vertinimą, kurį atlieka nešališki nariai, laikantis Apraše nustatytų kvorumo ir balsavimo reikalavimų.
42. Administracinės atitikties reikalavimus atitinkančios paraiškos teikiamos darbo grupei kokybiniam vertinimui pagal Aprašo 5 priede nustatytą kokybinio vertinimo anketą.
43. Darbo grupės darbas organizuojamas šia tvarka:
43.1. Darbo grupę Savivaldybės meras potvarkiu sudaro iš penkių balsavimo teisę turinčių narių: vieno pavaldžios sporto įstaigos atstovo, vieno Savivaldybės sporto tarybos atstovo, dviejų Sporto skyriaus atstovų ir vieno Centro atstovo. Savivaldybės sporto tarybos, pavaldžios sporto įstaigos ir Centro atstovai į darbo grupę skiriami atsižvelgiant į šių subjektų pateiktus delegavimo raštus. Paraiškas teikiančių organizacijų vadovai ar darbuotojai darbo grupės nariais negali būti. Savivaldybės meras paskiria darbo grupės vadovą, vadovo pavaduotoją ir sekretorių. Darbo grupės sekretorius nėra darbo grupės narys ir neturi balsavimo teisės. Jeigu paaiškėja, kad darbo grupės narys yra susijęs su konkrečiu pareiškėju arba kitu būdu suinteresuotas paraiškos vertinimo rezultatais, jis nusišalina arba nušalinamas Aprašo 41 punkte nustatyta tvarka. Jeigu nusišalinus ar nušalinus darbo grupės narį nebelieka teisėtam klausimo svarstymui būtino kvorumo, klausimas atidedamas, o Savivaldybės meras prireikus sprendžia dėl darbo grupės sudėties pakeitimo. Darbo grupės nario pakeitimas ir jo motyvai įforminami dokumentais.
43.2. Darbo grupės vadovas organizuoja darbo grupės darbą, šaukia darbo grupės posėdžius ir jiems vadovauja. Darbo grupės vadovui laikinai negalint eiti pareigų, jo funkcijas atlieka darbo grupės vadovo pavaduotojas.
43.3. Darbo grupės sekretorius organizuoja posėdžius, rengia posėdžių darbotvarkes ir medžiagą, informuoja darbo grupės narius apie posėdžio datą, laiką, vietą ar būdą, protokoluoja posėdžius ir elektroninius balsavimus. Darbo grupės sekretorius parengia posėdžio ar elektroninio balsavimo protokolą, kurį pasirašo pats ir darbo grupės vadovas, o darbo grupės vadovo nesant – jo pavaduotojas. Protokolas turi būti pasirašytas ne vėliau kaip per 5 darbo dienas nuo posėdžio ar elektroninio balsavimo pabaigos. Pasirašytas protokolas registruojamas Savivaldybės dokumentų valdymo sistemoje ir ne vėliau kaip per 2 darbo dienas nuo jo registravimo perduodamas susipažinti visiems darbo grupės nariams elektroninėmis ryšio priemonėmis.
43.4. Darbo grupės posėdžiai gali vykti kontaktiniu arba nuotoliniu būdu. Darbo grupės vadovo sprendimu klausimai gali būti sprendžiami ir elektroniniu balsavimu, darbo grupės nariams elektroninėmis ryšio priemonėmis pateikiant svarstomą klausimą, su juo susijusią medžiagą ir nustatant balsavimo terminą.
43.5. Darbo grupės posėdis ir balsavimas yra teisėti, kai juose dalyvauja daugiau kaip pusė visų balsavimo teisę turinčių darbo grupės narių. Elektroniniame balsavime dalyvavusiu laikomas darbo grupės narys, per nustatytą terminą pateikęs savo balsą.
43.6. Darbo grupės narys, nusišalinęs ar nušalintas nuo konkretaus klausimo svarstymo, nedalyvauja šį klausimą svarstant ir dėl jo nebalsuoja. Jeigu dėl nusišalinimų ar nušalinimų nebelieka Apraše nustatytam kvorumui būtino darbo grupės narių skaičiaus, klausimo svarstymas atidedamas.
43.7. Darbo grupės rekomendacijos priimamos posėdyje arba elektroniniame balsavime dalyvaujančių darbo grupės narių balsų dauguma. Kiekvienas darbo grupės narys turi vieną balsą. Balsams pasiskirsčius po lygiai, lemia darbo grupės vadovo, o jam nedalyvaujant ar nusišalinus – darbo grupės vadovo pavaduotojo balsas. 
43.8. Darbo grupės narys, nesutinkantis su priimta rekomendacija, turi teisę pateikti atskirąją nuomonę, kuri įrašoma į darbo grupės posėdžio ar elektroninio balsavimo protokolą arba pridedama prie jo.
43.9. Darbo grupės posėdžiai ir elektroninio balsavimo rezultatai protokoluojami. Protokole nurodoma posėdžio ar elektroninio balsavimo data, dalyvavę darbo grupės nariai, nusišalinimai ir nušalinimai, svarstyti klausimai, balsavimo rezultatai, priimtos rekomendacijos ir jų motyvai, darbo grupės narių atskirosios nuomonės ir kita reikšminga informacija.
43.10. Prieš pradėdami darbą darbo grupės nariai ir sekretorius pasirašo Aprašo 6 priede nustatytos formos nešališkumo ir konfidencialumo deklaraciją.
43.11. Darbo grupės nariai su pareiškėju ar renginio vykdytoju dėl vertinamos paraiškos ar svarstomo klausimo tiesiogiai nebendrauja. Visa vertinimui reikalinga informacija ir paaiškinimai gaunami per konkurso administratorių.
44. Jeigu darbo grupei kyla neaiškumų ar trūksta vertinimui reikšmingos informacijos, darbo grupės sekretorius perduoda konkurso administratoriui prašymą kreiptis į pareiškėją. Konkurso administratorius paraiškoje nurodytu elektroninio pašto adresu prašo pareiškėjo pateikti paaiškinimus ar patikslinimus ir nustato ne trumpesnį kaip 5 darbo dienų, bet ne ilgesnį kaip 10 darbo dienų terminą jiems pateikti. Negali būti prašoma informacijos, kurią Savivaldybės administracija gali gauti pati, ar informacijos, nesusijusios su vertinimu. Patikslinimai negali keisti paraiškos esmės, paraiškoje pasirinkto Savivaldybės dalyvavimo renginyje būdo ar didinti Savivaldybės biudžeto lėšų poreikį. Prašymas pateikti paaiškinimus ar patikslinimus turi būti vienodai taikomas visiems pareiškėjams, esantiems analogiškoje faktinėje situacijoje, o jo turinys ir pareiškėjo pateiktas atsakymas fiksuojami darbo grupės posėdžio metu, įrašant į protokolą. Pateikti paaiškinimai ar patikslinimai gali tik paaiškinti arba patvirtinti paraiškos užregistravimo dieną egzistavusias aplinkybes ir negali būti naudojami naujai atitikčiai kokybinio vertinimo kriterijams įgyti. Aprašo 49 punkte nustatytu atveju sąmata ir šalių funkcijų bei išlaidų pasiskirstymas tikslinami tame punkte nustatyta tvarka.
45. Paraiškos kokybinis vertinimas atliekamas pagal kokybinio vertinimo anketą. Kiekvieną paraišką individualiai vertina visi nuo konkrečios paraiškos vertinimo nenusišalinę ir nenušalinti balsavimo teisę turintys darbo grupės nariai. Kiekvienas paraišką vertinantis darbo grupės narys užpildo ir pasirašo atskirą kokybinio vertinimo anketą, joje nurodo pagal kiekvieną kriterijų skirtus balus ir juos pagrindžia. Pasirašytoje anketoje skirti balai gali būti taisomi tik dėl skaičiavimo ar kitos akivaizdžios techninės klaidos, anketoje nurodant taisymo priežastį ir datą. Didžiausias vieno darbo grupės nario paraiškai galimas skirti balų skaičius – 100. Galutinis paraiškos balas apskaičiuojamas kaip kiekvieno paraišką vertinusio darbo grupės nario jai skirtų bendrų balų sumų aritmetinis vidurkis, suapvalintas iki dviejų skaitmenų po kablelio. Individualios kokybinio vertinimo anketos pridedamos prie darbo grupės posėdžio ar elektroninio balsavimo protokolo.
46. Paraiška vertinama pagal šiuos kokybinius kriterijus:
	Kriterijus
	Balų skyrimo pagrindas
	Didžiausias balų skaičius

	46.1. Sportinė ir visuomeninė reikšmė
	0 – neatskleista; 
5 – siaura vietinė reikšmė; 
10 – reikšminga miesto sporto veiklai; 
15 – nacionalinis renginys arba itin reikšmingas miesto fizinio aktyvumo renginys; 
20 – tarptautinis sporto renginys arba išskirtinę reikšmę miesto sporto plėtrai turintis renginys.
	20

	46.2. Dalyvių ir žiūrovų pasiekiamumas ir prieinamumas
	0 – neaišku, kam skirtas renginys; 
5 – aiški siaura auditorija; 
10 – pagrįstas miesto gyventojų įtraukimas; 
15 – kelių auditorijų arba tikslinės mažiau galimybių turinčios grupės įtraukimas; 
20 – platus ir dokumentais pagrįstas įtraukimas bei prieinamumo priemonės.
	20

	46.3. Organizavimo plano įgyvendinamumas
	0 – planas nepateiktas arba pateikta informacija neleidžia įvertinti, ar renginys gali būti tinkamai įgyvendintas; 
5 – pateikta tik bendra renginio programa, tačiau terminai, funkcijos, vieta, leidimai ir saugumo priemonės nepakankamai aiškūs; 
10 – programa ir terminai aiškūs, nurodyta organizatorių kompetencija ir partnerių funkcijos, tačiau vietos, leidimų, saugumo arba rizikų valdymo sprendiniai pagrįsti tik iš dalies; 
15 – pateiktas detalus ir realistiškas organizavimo planas, aiškiai paskirstytos funkcijos, numatyta tinkama vieta, reikalingi leidimai ir saugumo bei rizikų valdymo priemonės, tačiau yra neesminių trūkumų; 
20 – pateiktas išsamus, nuoseklus ir realiai įgyvendinamas planas: aiški programa ir terminai, pagrįsta organizatorių kompetencija ir aiškiai apibrėžtos partnerių funkcijos, tinkama vieta ir leidimų gavimo planas, detalios saugumo bei rizikos valdymo priemonės.
	20

	46.4. Sąmatos ir prisidėjimo pagrįstumas
	0 – sąmatos duomenys nepakankami išlaidų ir finansavimo pagrįstumui įvertinti; 
5 – nurodytos tik bendros išlaidų sumos ir privalomas piniginis prisidėjimas, tačiau kiekiai, vienetų kainos, kainų pagrindimas ir kitų finansavimo šaltinių atskyrimas nepakankami; 
10 – pagrindinės išlaidų eilutės detalizuotos, ne mažesnis kaip 30 procentų piniginis prisidėjimas pagrįstas, tačiau kainų pagrindimas, išlaidų būtinumas ar kitų finansavimo šaltinių atskyrimas pateikti tik iš dalies; 
15 – dauguma išlaidų detalizuotos ir pagrįstos, piniginis prisidėjimas patvirtintas įrodymais, išlaidų būtinumas ir finansavimo šaltiniai iš esmės aiškūs, tačiau yra neesminių trūkumų; 
20 – visos išlaidos detalizuotos kiekiais ir vienetų kainomis, kainos pagrįstos objektyviais duomenimis, ne mažesnis kaip 30 procentų piniginis prisidėjimas patvirtintas įrodymais, aiškiai pagrįstas išlaidų būtinumas ir atskirti visi finansavimo šaltiniai.
	20

	46.5. Viešinimas ir miesto matomumas
	0 – viešinimo planas nepateiktas arba neleidžia įvertinti numatomų veiksmų ir rezultatų; 
5 – bendrais bruožais nurodyti viešinimo kanalai, tačiau nenustatyti terminai, tikslinė auditorija, miesto įvardijimo ir simbolikos naudojimo tvarka bei siekiami rezultatai; 
10 – nurodyti pagrindiniai viešinimo kanalai, terminai ir tikslinė auditorija, tačiau miesto matomumo priemonės arba planuojami rezultatai nepakankamai konkretūs; 
15 – pateiktas konkretus viešinimo planas, numatyti kanalai, terminai, tikslinė auditorija, miesto įvardijimas ir simbolikos naudojimas bei vertinami rezultatai, tačiau yra neesminių trūkumų; 
20 – pateiktas išsamus ir nuoseklus viešinimo planas: konkretūs kanalai ir terminai, aiškiai apibrėžta tikslinė auditorija, nustatyta miesto įvardijimo ir simbolikos naudojimo tvarka, numatyti konkretūs ir išmatuojami viešinimo rezultatai.
	20

	Iš viso
	100



47. Savivaldybės biudžeto lėšų skyrimas arba renginio organizavimas kartu su Savivaldybės administracija jungtinės veiklos pagrindu gali būti rekomenduojamas tik ne mažiau kaip 50 galutinių balų surinkusiai paraiškai, kurios visų paraišką vertinusių darbo grupės narių skirtų balų vidurkis pagal organizavimo plano įgyvendinamumo kriterijų ir pagal sąmatos bei prisidėjimo pagrįstumo kriterijų yra ne mažesnis kaip 10 balų kiekvienam iš šių kriterijų. Rekomenduojamas Savivaldybės biudžeto lėšų dydis apskaičiuojamas tik nuo tinkamomis finansuoti pripažintų renginio išlaidų. Kokybinio vertinimo balai lemia paraiškos atitiktį nustatytiems reikalavimams, tačiau nenustato paraiškų finansavimo ar sprendimų priėmimo eilės. Sprendimai dėl paraiškų priimami laikantis Aprašo 23 punkte nustatyto paraiškų nagrinėjimo eiliškumo ir atsižvelgiant į turimus asignavimus.
48. Darbo grupė pagal kiekvieną reikalavimus atitinkančios paraiškos sąmatos eilutę įvertina išlaidų tinkamumą, būtinumą ir pagrįstumą bei nustato rekomenduojamą skirti Savivaldybės biudžeto lėšų dydį. Šis dydis negali viršyti paraiškoje nurodyto Savivaldybės biudžeto lėšų poreikio ir sprendimo priėmimo metu renginiams finansuoti galimų skirti Sporto programos asignavimų dydžio, įvertinus jau panaudotas lėšas ir prisiimtus įsipareigojimus. Nustatant rekomenduojamą lėšų dydį, laikomasi Aprašo 18 punkte nurodytų prisidėjimo proporcijų, o jungtinės veiklos atveju į Savivaldybės administracijos prisidėjimą įskaitoma ir neatlygintinio naudojimosi patalpomis vertė. Netinkamos ar nepakankamai pagrįstos sąmatos eilutės, jų dalys, jų nepripažinimo tinkamomis finansuoti priežastys ir rekomenduojamo Savivaldybės biudžeto lėšų dydžio apskaičiavimas nurodomi darbo grupės protokole. Kai paraiškoje siūloma renginį organizuoti kartu su Savivaldybės administracija jungtinės veiklos pagrindu, darbo grupė papildomai įvertina, ar Savivaldybės administracijos dalyvavimas organizuojant renginį yra pagrįstas, ar Savivaldybės administracija ir sporto organizacija realiai vykdytų konkrečias renginio organizavimo funkcijas ir ar paraiškoje siūlomas šalių funkcijų bei išlaidų pasiskirstymas yra pagrįstas.
49. Jeigu, laikantis paraiškų registravimo eilės ir įvertinus jau panaudotas lėšas bei prisiimtus įsipareigojimus, Sporto programos asignavimų likučio nepakanka visam reikalavimus atitinkančioje paraiškoje pagrįstam Savivaldybės biudžeto lėšų poreikiui patenkinti, darbo grupė gali rekomenduoti skirti mažesnę Savivaldybės biudžeto lėšų sumą, jeigu sumažinus finansavimą išlaikomas renginio tikslas, esmė, pagrindinės veiklos ir planuojami rezultatai. Konkurso administratorius apie siūlomą mažesnę finansavimo sumą raštu informuoja pareiškėją ir nustato 3 darbo dienų terminą sutikimui bei patikslintai sąmatai pateikti. Pareiškėjas per 3 darbo dienas nuo konkurso administratoriaus pranešimo pateikia sutikimą ir patikslintą sąmatą, išsaugodamas ne mažesnį kaip 30 procentų piniginį prisidėjimą. Jungtinės veiklos atveju kartu pateikiamas patikslintas siūlomas šalių funkcijų ir išlaidų pasiskirstymas. Pareiškėjui nesutikus, nepateikus reikalaujamų patikslinimų arba likusiai Savivaldybės biudžeto lėšų sumai esant nepakankamai renginiui tinkamai įgyvendinti, darbo grupė teikia motyvuotą rekomendaciją Savivaldybės biudžeto lėšų neskirti arba nepritarti renginio organizavimui jungtinės veiklos pagrindu.
50. Darbo grupė administracinės atitikties reikalavimus atitinkančią paraišką įvertina ir motyvuotą rekomendaciją priima ne vėliau kaip per 5 darbo dienas nuo paraiškos pateikimo darbo grupei kokybiniam vertinimui dienos arba nuo dienos, kai darbo grupei pateikti visi paraiškai įvertinti būtini dokumentai ir duomenys, įskaitant Aprašo nustatyta tvarka gautus paaiškinimus bei patikslinimus. Rekomendacija įforminama protokolu. Darbo grupė Savivaldybės merui teikia vieną iš šių motyvuotų rekomendacijų:
50.1. skirti Savivaldybės biudžeto lėšas renginiui finansuoti ir nustatyti rekomenduojamą jų dydį;
50.2. pritarti renginio organizavimui kartu su sporto organizacija jungtinės veiklos pagrindu, nurodant siūlomą jungtinės veiklos partnerį, pagrindines šalių organizavimo funkcijas ir didžiausią Savivaldybės administracijai tenkančių renginio išlaidų sumą;
50.3. neskirti Savivaldybės biudžeto lėšų arba nepritarti renginio organizavimui jungtinės veiklos pagrindu;
50.4. neskirti Savivaldybės biudžeto lėšų ir atmesti paraišką pareiškėjui ją atsiėmus.
51. Savivaldybės meras, atsižvelgdamas į darbo grupės protokolu įformintą motyvuotą rekomendaciją, Apraše nustatytus kriterijus ir sprendimo priėmimo metu turimus Sporto programos asignavimus, ne vėliau kaip per 10 darbo dienų nuo darbo grupės protokolo gavimo dienos potvarkiu priima vieną iš šių sprendimų:
51.1. skirti Savivaldybės biudžeto lėšas renginiui finansuoti ir nustatyti jų dydį;
51.2. pritarti renginio organizavimui kartu su sporto organizacija jungtinės veiklos pagrindu ir skirti lėšas ir (ar) numatyti galimybę neatlygintinai naudotis renginiui reikalingomis patalpomis teisės aktų nustatyta tvarka;
51.3. neskirti Savivaldybės biudžeto lėšų arba nepritarti renginio organizavimui jungtinės veiklos pagrindu, nurodant sprendimo motyvus;
51.4. atmesti paraišką dėl administracinės neatitikties arba kitais Apraše nurodytais atvejais.
52. Sprendimas dėl paraiškos turi būti priimtas ne vėliau kaip per 45 kalendorines dienas nuo paraiškos užregistravimo Savivaldybės dokumentų valdymo sistemoje dienos. Į šį terminą neįskaičiuojamas laikotarpis, per kurį pareiškėjas Aprašo nustatyta tvarka teikia trūkstamus dokumentus, paaiškinimus ar patikslinimus arba Aprašo 49 punkte nustatytu atveju tikslina sąmatą ir kitus su sumažintu Savivaldybės biudžeto lėšų poreikiu susijusius duomenis.
53. Informacija apie konkurso rezultatus per 5 darbo dienas nuo Savivaldybės mero potvarkio registravimo dienos skelbiama Savivaldybės interneto svetainėje, neatskleidžiant teisės aktų saugomų duomenų. 
54. Skelbiami pareiškėjo pavadinimas, renginio pavadinimas, trumpa renginio santrauka, priimtas sprendimas dėl Savivaldybės biudžeto lėšų skyrimo ar neskyrimo arba dėl pritarimo ar nepritarimo renginį organizuoti kartu su Savivaldybės administracija jungtinės veiklos pagrindu ir atitinkamai skirta Savivaldybės biudžeto lėšų suma arba didžiausia Savivaldybės administracijai tenkančių renginio išlaidų suma. 

V SKYRIUS
SAVIVALDYBĖS BIUDŽETO LĖŠŲ NAUDOJIMO SUTARČIŲ SUDARYMAS, LĖŠŲ NAUDOJIMAS IR ATSISKAITYMAS

55. Savivaldybės administracija ir renginio vykdytojas, kuriam skirtos Savivaldybės biudžeto lėšos, sudaro biudžeto lėšų  naudojimo sutartį.
56. Renginio vykdytojas, sudaręs biudžeto lėšų sutartį su Savivaldybės administracija, renginį įgyvendina ir už skirtų Savivaldybės biudžeto lėšų panaudojimą atsiskaito Apraše ir Sutartyje nustatyta tvarka.
57. Biudžeto lėšų naudojimo sutartis turi būti pasirašoma per 30 kalendorinių dienų nuo pareiškėjo informavimo apie sprendimą skirti Savivaldybės biudžeto lėšų dienos, tačiau ne vėliau kaip iki renginio pradžios. Jeigu biudžeto lėšų naudojimo sutartis iki renginio pradžios nesudaroma dėl nuo pareiškėjo priklausančių priežasčių, Sporto skyrius pateikia Savivaldybės merui motyvuotą siūlymą panaikinti sprendimą dėl finansavimo. Sprendimą dėl finansavimo panaikinimo Savivaldybės meras priima potvarkiu. Panaikinus sprendimą dėl finansavimo, šiam renginiui numatytos lėšos gali būti skiriamos kitoms pagal Aprašą finansuojamoms veikloms, o sustabdytas kvietimas gali būti atnaujinamas Aprašo 25 punkte nustatyta tvarka.
58. Biudžeto lėšų naudojimo sutartis pasirašoma kvalifikuotu elektroniniu parašu.
59. Renginiui skirtas Savivaldybės biudžeto lėšas Apskaitos skyrius perveda į renginio vykdytojo sąskaitą Sutartyje nustatyta tvarka iki renginio pradžios, jeigu nėra Apraše ar Sutartyje nustatyto pagrindo mokėjimą sustabdyti.
60. Tinkamos finansuoti renginio išlaidos, nurodytos Aprašo 19 punkte, yra tos, kurios tiesiogiai susijusios su paraiškoje numatytu renginiu ir būtinos jam įgyvendinti, yra numatytos patvirtintoje sąmatoje, atitinka Aprašo ir biudžeto lėšų naudojimo sutarties reikalavimus, yra patirtos nuo biudžeto lėšų naudojimo sutarties įsigaliojimo dienos iki biudžeto lėšų naudojimo sutartyje nustatyto renginio įgyvendinimo laikotarpio pabaigos ir pagrįstos apskaitos dokumentais bei jų apmokėjimą patvirtinančiais dokumentais. Sutarties įsigaliojimo diena aiškiai nurodoma biudžeto lėšų naudojimo sutartyje.
61. Renginio vykdytojas per 30 kalendorinių dienų nuo renginio pabaigos, tačiau ne vėliau kaip per 5 darbo dienas nuo kitų kalendorinių metų pradžios, privalo:
61.1. Sporto skyriui pateikti renginio organizavimo ir viešinimo ataskaitą, kurioje nurodomos įgyvendintos veiklos, pasiekti rezultatai, dalyvių ir auditorijos duomenys, įgyvendintos viešinimo priemonės ir kita biudžeto lėšų naudojimo sutartyje nustatyta informacija;
61.2. Apskaitos skyriui pateikti lėšų panaudojimo ataskaitą, išlaidas ir jų apmokėjimą pagrindžiančius apskaitos dokumentus ir ne mažesnį kaip 30 procentų faktinį renginio vykdytojo ir (ar) jo partnerių (rėmėjų) piniginį prisidėjimą pagrindžiančius dokumentus;
61.3. pateikti biudžeto lėšų naudojimo sutartyje nurodytą tarpinę veiklos ataskaitą sutartyje nustatytais tarpiniais terminais, jeigu renginys vyksta keliais etapais arba jo įgyvendinimo laikotarpis yra ilgesnis;
61.4. Sporto skyrius ir Apskaitos skyrius pagal kompetenciją pateiktas ataskaitas patikrina ne vėliau kaip per 20 darbo dienų nuo visų dokumentų gavimo dienos. Nustačius trūkumų, renginio vykdytojui vieną kartą nustatomas 5–10 darbo dienų terminas jiems pašalinti. 
62. Renginio įgyvendinimo metu keičiant konkrečios sąmatos eilutės sumą daugiau kaip 20 procentų, skaičiuojant nuo Sutartyje patvirtintos tos sąmatos eilutės sumos, renginio vykdytojas pateikia Savivaldybės administracijos direktoriui motyvuotą prašymą ir patikslintą renginio išlaidų sąmatą. Prašyme nurodomos pakeitimo priežastys, poveikis renginio tikslui ir rezultatams bei kitiems sąmatos straipsniams. Pakeitimai gali būti įgyvendinami tik juos suderinus ir įforminus biudžeto lėšų naudojimo sutarties pakeitimą.
63. Paraiška po sprendimo dėl finansavimo priėmimo nekeičiama. Biudžeto lėšų naudojimo sutarties, renginio programos ar sąmatos pakeitimai negali pakeisti paraiškoje nurodyto renginio tikslo ir esmės ar padidinti Savivaldybės mero potvarkiu skirtos Savivaldybės biudžeto lėšų sumos. Papildomos Savivaldybės biudžeto lėšos tam pačiam renginiui neskiriamos. Pakeitimai, neturintys įtakos šioms sąlygoms, atliekami Apraše ir biudžeto lėšų naudojimo sutartyje nustatyta tvarka.
64. Savivaldybės administracija prašymą pakeisti biudžeto lėšų sutartį išnagrinėja ir sprendimą dėl jo priima ne vėliau kaip per 10 darbo dienų nuo visų prašymui įvertinti būtinų dokumentų gavimo dienos. Jeigu prašymas netenkinamas, renginio vykdytojui pateikiamas motyvuotas atsakymas. Biudžeto lėšų naudojimo sutarties pakeitimai įsigalioja tik šalims pasirašius atitinkamą susitarimą.
65. Renginio vykdytojas atsako už tinkamą renginio įgyvendinimą ir teisėtą bei tikslinį Savivaldybės biudžeto lėšų panaudojimą. Visoje su renginiu susijusioje komunikacijos medžiagoje renginio vykdytojas privalo nurodyti, kad renginį iš dalies finansuoja Panevėžio miesto savivaldybė, ir teisės aktų nustatyta tvarka naudoti Savivaldybės herbą ir (ar) Savivaldybės ženklą. Jeigu renginio vykdytojas yra nevyriausybinė organizacija ir turi interneto svetainę, jis privalo joje teisės aktų nustatyta tvarka skelbti informaciją apie įgyvendinamą ir įgyvendintą renginį bei jo finansavimo šaltinius.
66. Jeigu faktinės tinkamos finansuoti renginio išlaidos arba dokumentais pagrįstas renginio vykdytojo ir jo partnerių (rėmėjų) piniginis prisidėjimas yra mažesni, negu nustatyta biudžeto lėšų sutartyje, galutinė Savivaldybės finansavimo suma perskaičiuojama taip, kad dokumentais pagrįstas renginio vykdytojo ir jo partnerių piniginis prisidėjimas sudarytų ne mažiau kaip 30 procentų faktinių tinkamų finansuoti renginio išlaidų, o Savivaldybės biudžeto lėšos neviršytų 70 procentų šių išlaidų ir būtų naudojamos tik faktiškai patirtoms bei tinkamomis finansuoti pripažintoms išlaidoms padengti. Permokėtos ir nepanaudotos Savivaldybės biudžeto lėšos grąžinamos Aprašo 96 punkte ir biudžeto lėšų sutartyje nustatyta tvarka. Renginiui skirtos Savivaldybės biudžeto lėšos negali būti perkeliamos į kitus biudžetinius metus.

VI SKYRIUS
PANEVĖŽIO MIESTO SPORTO DELEGACIJŲ DALYVAVIMO RENGINIUOSE ORGANIZAVIMAS IR FINANSAVIMAS

67. Panevėžio miesto sporto delegacijos dalyvavimas Lietuvos Respublikoje ar užsienio valstybėje vykstančiame sporto ar su sporto sritimi susijusiame renginyje gali būti organizuojamas, kai Savivaldybė ar Savivaldybės sporto įstaiga gauna oficialų renginio organizatoriaus kvietimą ar pasiūlymą dalyvauti renginyje.
68. Panevėžio miesto sporto delegaciją gali sudaryti sportininkai, treneriai, sportininkų aptarnavimo specialistai, sporto įstaigų atstovai, Savivaldybės atstovai ir kiti asmenys, kurių dalyvavimas būtinas delegacijos tikslui įgyvendinti. Delegacijos sudėtis nustatoma atsižvelgiant į renginio pobūdį, organizatoriaus kvietimo sąlygas, dalyvių sportinius pasiekimus, atliekamas funkcijas ir planuojamas išlaidas.
69. Sporto skyrius, išnagrinėjęs kvietimą, Savivaldybės merui pateikia:
69.1. informaciją apie renginio organizatorių, renginio tikslą, pobūdį, vietą ir laiką;
69.2. kvietimą, pasiūlymą ar kitą dalyvavimo pagrindą patvirtinantį dokumentą;
69.3. siūlomą delegacijos sudėtį ir informaciją, pagrindžiančią jos narių atranką;
69.4. informaciją apie renginio reikšmę Panevėžio miesto sportui, miesto atstovavimui ar žinomumui;
69.5. preliminarią dalyvavimo išlaidų sąmatą ir informaciją apie kitus finansavimo šaltinius;
69.6. kitą sprendimui priimti reikalingą informaciją.
70. Savivaldybės meras, vertindamas Panevėžio miesto sporto delegacijos dalyvavimo renginyje tikslingumą, atsižvelgia į:
70.1. renginio sportinę, visuomeninę ar reprezentacinę reikšmę Panevėžio miestui;
70.2. renginio lygį, mastą ir organizatoriaus statusą;
70.3. delegacijos narių sportinius pasiekimus, jų ryšį su Panevėžio miestu ir būtinumą delegacijos tikslui įgyvendinti;
70.4. galimybes renginio metu pristatyti Panevėžio miestą ir jo sporto pasiekimus;
70.5. renginio organizatoriaus ar kitų finansavimo šaltinių prisidėjimą prie kelionės, apgyvendinimo, maitinimo, registracijos ar kitų dalyvavimo išlaidų;
70.6. planuojamų išlaidų pagrįstumą, ekonomiškumą ir proporcingumą siekiamam rezultatui;
70.7. sprendimo priėmimo metu turimus Sporto programos asignavimus.
71. Sprendimą dėl Panevėžio miesto sporto delegacijos dalyvavimo renginyje, delegacijos sudėties ir jos dalyvavimui skiriamos Savivaldybės biudžeto lėšų sumos priima Savivaldybės meras potvarkiu, atsižvelgdamas į Sporto skyriaus pateiktą informaciją ir sprendimo priėmimo metu turimus Sporto programos asignavimus. Potvarkyje nurodomas renginys, dalyvavimo tikslas, patvirtinta delegacijos sudėtis, didžiausia skiriama lėšų suma ir už dalyvavimo organizavimą bei atsiskaitymą atsakingas asmuo ar padalinys.
72. Panevėžio miesto sporto delegacijos dalyvavimui renginyje gali būti finansuojamos būtinos ir pagrįstos išlaidos:
72.1. paslaugų ir privalomų dalyvavimo mokesčių išlaidos (kelionės ir vietinio transporto, apgyvendinimo, maitinimo, registracijos, akreditacijos, starto ir kitų privalomų dalyvavimo mokesčių, kelionės ir dalyvių draudimo, patalpų ir įrangos nuomos, spaudos ir leidybos paslaugų);
72.2. prekių įsigijimo išlaidos – delegacijai atstovauti būtinos vienodos aprangos ir atributikos įsigijimo išlaidos, jei prekės vieneto įsigijimo vertė nesiekia 12-ajame VSAFAS nustatytos minimalios ilgalaikio materialiojo turto vertės;
72.3. kitos tiesiogiai su delegacijos dalyvavimu renginyje susijusios ir tinkamai pagrįstos prekių ir paslaugų išlaidos, be kurių delegacijos dalyvavimas negalėtų būti tinkamai organizuotas.
73. Panevėžio miesto sporto delegacijos dalyvavimo išlaidas Savivaldybės administracija apmoka teisės aktų nustatyta tvarka, neviršydama Savivaldybės mero potvarkiu nustatytos sumos. Renginio organizatoriaus ar kitų subjektų apmokamos arba kompensuojamos išlaidos Savivaldybės biudžeto lėšomis pakartotinai nefinansuojamos.
74. Sporto skyrius koordinuoja Panevėžio miesto sporto delegacijos dalyvavimo renginyje organizavimą, o delegacijos vadovu paskirtas asmuo atsako už delegacijos narių informavimą, organizacinių reikalavimų laikymąsi ir po renginio pateikia Sporto skyriui informaciją apie delegacijos dalyvavimą, pasiektus rezultatus ir faktines išlaidas. Informacija pateikiama ne vėliau kaip per 5 darbo dienas nuo delegacijos grįžimo, išskyrus atvejus, kai objektyviai būtina gauti papildomus dokumentus.

VII SKYRIUS
SAVIVALDYBĖS ADMINISTRACIJOS INICIJUOJAMŲ, ORGANIZUOJAMŲ IR KARTU SU SPORTO ORGANIZACIJOMIS ORGANIZUOJAMŲ RENGINIŲ ORGANIZAVIMAS

75. Savivaldybės administracija gali inicijuoti ir savarankiškai organizuoti sporto renginį ar kitą su sporto sritimi susijusį renginį, taip pat tokį renginį organizuoti kartu su sporto organizacija jungtinės veiklos pagrindu.
76. Sporto organizacija, siūlanti renginį organizuoti kartu su Savivaldybės administracija jungtinės veiklos pagrindu, teikia paraišką, kuri teikiama, administracinės atitikties požiūriu tikrinama ir kokybiškai vertinama Aprašo III ir IV skyriuose nustatyta tvarka. Sprendimas dėl tokios paraiškos priimamas Aprašo 51 punkte nustatyta tvarka.
77. Jeigu sporto organizacija renginį organizuoja savarankiškai, o Savivaldybės administracijos dalyvavimas apsiribotų Savivaldybės biudžeto lėšų skyrimu renginiui finansuoti, toks bendradarbiavimas nelaikomas jungtine veikla ir renginiui taikoma Apraše nustatyta finansavimo konkurso tvarka.
78. Kai sporto renginį ar kitą su sporto sritimi susijusį renginį inicijuoja Sporto skyrius, paraiška nepildoma ir darbo grupės vertinimas neatliekamas. Sporto skyrius Savivaldybės merui pateikia motyvuotą siūlymą organizuoti renginį ir informaciją apie renginio tikslą, pobūdį, vietą ir laiką, planuojamas veiklas ir rezultatus, preliminarią išlaidų sąmatą, finansavimo šaltinius, numatomas organizavimo funkcijas ir kitą sprendimui priimti reikalingą informaciją. Ši tvarka taikoma Savivaldybės administracijos savarankiškai inicijuojamiems renginiams. 
79. Sprendimą dėl Aprašo 78 punkte nurodyto renginio organizavimo, Savivaldybės administracijai tenkančių organizavimo funkcijų, renginiui skiriamos Savivaldybės biudžeto lėšų sumos ir už renginio organizavimą bei atsiskaitymą atsakingo padalinio ir (ar) darbuotojo priima Savivaldybės meras potvarkiu.
80. Renginys organizuojamas jungtinės veiklos pagrindu, kai Savivaldybės administracija ir sporto organizacija susitaria bendrai organizuoti renginį ir jungtinės veiklos sutartyje nustato kiekvienos šalies indėlį bei konkrečius organizavimo įsipareigojimus. Savivaldybės administracija gali prisidėti pervesdama partneriui lėšas sutartyje ir patvirtintoje sąmatoje numatytoms tinkamoms finansuoti renginio išlaidoms apmokėti ir (ar) teisės aktų nustatyta tvarka užtikrindama neatlygintinį naudojimąsi renginiui reikalingomis patalpomis. Šalių prisidėjimui taikomos Aprašo 18 punkto nuostatos.
81. Kai renginys organizuojamas kartu su sporto organizacija, Savivaldybės administracijos direktorius, vadovaudamasis Savivaldybės mero potvarkiu, pasirašo jungtinės veiklos sutartį.
82. Kai jungtinės veiklos pagrindu organizuojamas renginys yra Sporto įstatyme apibrėžtas sporto renginys, jungtinės veiklos sutartyje nustatoma, kuri šalis vykdo konkrečias sporto renginio organizatoriui teisės aktuose nustatytas funkcijas. Jungtinės veiklos sutartimi negali būti pakeista ar panaikinta teisės aktuose nustatyta šalių atsakomybė.
83. Pagal jungtinės veiklos sutartį Savivaldybės administracija gali pervesti partneriui Savivaldybės mero potvarkiu skirtas lėšas patvirtintoje renginio sąmatoje numatytoms tinkamoms išlaidoms apmokėti. Lėšas Apskaitos skyrius perveda į sutartyje nurodytą partnerio sąskaitą jungtinės veiklos sutartyje nustatyta tvarka iki renginio pradžios, jeigu nėra Apraše ar sutartyje nustatyto pagrindo mokėjimą sustabdyti. Partneris savo vardu įsigyja prekes ir paslaugas, laikydamasis jam taikomų pirkimų reikalavimų, apmoka išlaidas ir atsiskaito už lėšų panaudojimą:
83.1. Kai partneriui pervedamos Savivaldybės biudžeto lėšos, pagal analogiją taikomi Aprašo 15.5 papunktyje, 57–65 ir 87–98 punktuose nurodyti finansavimo, lėšų naudojimo, atsiskaitymo, kontrolės ir atsakomybės reikalavimai. Taikant šias nuostatas, renginio vykdytoju laikomas lėšas gavęs jungtinės veiklos partneris, o biudžeto lėšų naudojimo sutarties nuostatos taikomos jungtinės veiklos sutarties finansavimo daliai.
83.2. Atsiskaitant už jungtinės veiklos sutarties vykdymą Savivaldybės prisidėjimas perskaičiuojamas pagal Aprašo 18.2–18.4 papunkčius, įvertinus faktiškai apmokėtas tinkamas išlaidas ir dokumentais pagrįstą neatlygintinio naudojimosi patalpomis vertę. Nepanaudotos, netinkamai panaudotos, permokėtos ar perskaičiavus finansavimą grąžintinos lėšos grąžinamos Aprašo 96 punkte nustatyta tvarka. Skirtos lėšos negali būti perkeliamos į kitus biudžetinius metus.
83.3. Kai Savivaldybės administracija prie renginio prisideda tik užtikrindama neatlygintinį naudojimąsi renginiui reikalingomis patalpomis, partneriui pervedamas finansavimas sutartyje nenustatomas.
[bookmark: _Hlk242253059]84. Savivaldybės administracijos inicijuojamam, organizuojamam ar kartu su sporto organizacija jungtinės veiklos pagrindu organizuojamam renginiui gali būti apmokamos būtinos, ekonomiškos, dokumentais pagrįstos ir tiesiogiai su renginio organizavimu bei vykdymu susijusios išlaidos. Išlaidos turi atitikti patvirtintą sąmatą, Savivaldybės biudžeto asignavimų naudojimo reikalavimus ir taikomus prekių, paslaugų bei darbų įsigijimo reikalavimus. Kitų išlaidų kategorijų tinkamumas pagrindžiamas atsižvelgiant į jų būtinumą renginio tikslui pasiekti:
84.1. renginio infrastruktūros išlaidos (renginio vietos, patalpų, sporto objektų, aikštelių, scenos, tribūnų, palapinių, baldų, aptvėrimų ir kitos renginiui būtinos infrastruktūros nuomos ir naudojimo išlaidos);
84.2. renginio organizavimo ir vykdymo paslaugų išlaidos (renginio organizavimo, koordinavimo, renginio vedėjo, moderatoriaus, pranešėjų, teisėjų, sekretoriato, registracijos, rezultatų fiksavimo, laiko matavimo ir kitos renginio programai įgyvendinti būtinos paslaugos);
84.3. techninio aptarnavimo ir techninio aprūpinimo išlaidos (garso, apšvietimo, vaizdo, ekranų, elektros tiekimo, scenos technikos, transliavimo, interneto ryšio, techninės įrangos nuomos ir aptarnavimo paslaugos);
84.4. dalyvių ir renginį aptarnaujančių asmenų išlaidos (renginio dalyvių, teisėjų, pranešėjų ir renginiui vykdyti būtinų specialistų kelionės, vietinio transporto, apgyvendinimo ir maitinimo išlaidos);
84.5. saugumo ir renginio aptarnavimo išlaidos (viešosios tvarkos užtikrinimo, medicinos pagalbos, draudimo, leidimų, apsaugos, sanitarinių paslaugų, teritorijos tvarkymo, valymo ir atliekų tvarkymo išlaidos);
84.6. viešinimo ir komunikacijos išlaidos (grafinio dizaino, maketavimo, spaudos, reklamos, informacijos sklaidos, fotografavimo, filmavimo, tiesioginių transliacijų ir kitos viešinimo paslaugos);
84.7. renginiui būtinos prekės ir mažavertės priemonės (dalyvių numeriai, akreditacijos, informacinės ir navigacinės priemonės, renginio ženklinimo, kanceliarinės, higienos ir kitos sunaudojamos priemonės);
84.8. apdovanojimų ir dalyvių įvertinimo išlaidos (medaliai, taurės, diplomai, padėkos ir kita apdovanojimo ar pagerbimo atributika, kai prekės vieneto įsigijimo vertė nesiekia 12-ajame VSAFAS nustatytos minimalios ilgalaikio materialiojo turto vertės);
84.9. registracijos ir kiti privalomi mokesčiai (registracijos, licencijų, akreditacijos, autorinių teisių, federacijų ar kitų kompetentingų organizacijų nustatyti mokesčiai);
84.10. kitos renginio organizavimo ir vykdymo išlaidos (kitos tiesiogiai su renginio organizavimu ir vykdymu susijusios prekės ir paslaugos).
85. Sporto skyrius koordinuoja šiame skyriuje nurodytų renginių organizavimą, pagal kompetenciją prižiūri jungtinės veiklos sutartyje nustatytų organizacinių įsipareigojimų vykdymą ir po renginio surenka informaciją apie įgyvendintas veiklas ir pasiektus rezultatus.

VIII SKYRIUS
KONTROLĖ, ATSAKOMYBĖ IR LĖŠŲ GRĄŽINIMAS

86. Renginio vykdytojas Savivaldybės administracijos reikalavimu privalo pateikti visą prašomą informaciją ir dokumentus, susijusius su renginio įgyvendinimu, Savivaldybės biudžeto lėšų panaudojimu ir sutartinių įsipareigojimų vykdymu, įskaitant pirminius apskaitos dokumentus ar jų kopijas ir prisidėjimą pagrindžiančius dokumentus. Jungtinės veiklos partneris Savivaldybės administracijos reikalavimu privalo pateikti informaciją ir dokumentus, susijusius su jungtinės veiklos sutartyje jam nustatytų funkcijų ir įsipareigojimų vykdymu bei jam priskirtų renginio išlaidų apmokėjimu.
87. Savivaldybės administracija tikrina, ar renginio vykdytojas laikosi Aprašo ir biudžeto lėšų naudojimo sutarties, tinkamai ir pagal paskirtį naudoja Savivaldybės biudžeto lėšas, įgyvendina paraiškoje ir biudžeto lėšų naudojimo sutartyje numatytas veiklas, pasiekia planuotus rezultatus ir laiku pateikia ataskaitas. Jungtinės veiklos atveju Savivaldybės administracija tikrina, ar jungtinės veiklos partneris laikosi Aprašo ir jungtinės veiklos sutarties bei tinkamai vykdo jam jungtinės veiklos sutartyje nustatytas funkcijas ir kitus įsipareigojimus. Nustačius, kad vienas ar keli planuoti rezultatai nepasiekti, renginio vykdytojui suteikiama galimybė pateikti paaiškinimus. Vertinamas nepasiektų rezultatų mastas ir reikšmė renginio tikslui, priežastys, dėl kurių jų nepavyko pasiekti, faktinė įgyvendintų veiklų apimtis, išlaidų tinkamumas ir vykdytojo veiksmai. Vien tai, kad kiekybinis rezultatas pasiektas tik iš dalies, savaime nelaikoma visų lėšų panaudojimu ne pagal paskirtį ar esminiu pažeidimu. Sprendimas dėl finansavimo perskaičiavimo ar kitų priemonių motyvuojamas ir turi būti proporcingas nustatytam pažeidimui. Grąžintina suma apskaičiuojama pagal Aprašo 66 ir 96 punktus ir biudžeto lėšų naudojimo sutarties sąlygas, o jungtinės veiklos atveju – pagal Aprašo 83.2 papunktį, 96 punktą ir jungtinės veiklos sutarties sąlygas.
88. Savivaldybės administracija, nustačiusi Aprašo, biudžeto lėšų naudojimo sutarties, jungtinės veiklos sutarties ar teisės aktų pažeidimą, raštu informuoja renginio vykdytoją ar jungtinės veiklos partnerį apie nustatytą pažeidimą ir, jeigu pažeidimas gali būti pašalintas, nustato 5–30 darbo dienų terminą jam pašalinti nuo Savivaldybės administracijos rašto pateikimo dienos, atsižvelgdama į pažeidimo pobūdį ir sudėtingumą. Renginio vykdytojas ar jungtinės veiklos partneris per nustatytą terminą privalo pašalinti pažeidimą. Laiku nepateikus biudžeto lėšų naudojimo sutartyje nustatytos privalomos ataskaitos, tolesnis lėšų pervedimas renginio vykdytojui sustabdomas iki tinkamos ataskaitos pateikimo. Nustačius, kad Savivaldybės biudžeto lėšos panaudotos ne pagal paskirtį, renginio vykdytojas privalo jas grąžinti per 5 darbo dienas.
89. Esminiu Aprašo ar biudžeto lėšų naudojimo sutarties ar jungtinės veiklos sutarties pažeidimu laikomas vienas iš šių atvejų:
89.1. ne pagal paskirtį panaudotų Savivaldybės biudžeto lėšų negrąžinimas nustatytu terminu;
89.2. žinomai klaidingų duomenų ar dokumentų, turinčių reikšmės finansavimo skyrimui, renginio įgyvendinimui ar atsiskaitymui, pateikimas;
89.3. trukdymas atlikti renginio vykdymo ar Savivaldybės biudžeto lėšų naudojimo kontrolę arba kontrolei būtinų dokumentų nepateikimas;
89.4. renginio neįgyvendinimas arba renginio tikslo, pobūdžio ar pagrindinių veiklų pakeitimas taip, kad iš esmės pasikeičia paraiškoje nurodytas renginys;
89.5. pakartotinai padarytas toks pats Aprašo ar biudžeto lėšų naudojimo sutarties pažeidimas, kai dėl ankstesnio pažeidimo renginio vykdytojui ar jungtinės veiklos partneriui jau buvo pateiktas rašytinis įspėjimas arba nustatytas terminas pažeidimui pašalinti, tačiau ankstesnis pažeidimas per nustatytą terminą nebuvo pašalintas arba vėliau buvo pakartotas;
89.6. renginio vykdymas nesilaikant privalomų teisės aktų reikalavimų, kai dėl pažeidimo kyla grėsmė renginio dalyvių ar kitų asmenų saugumui arba renginys negali būti teisėtai vykdomas.
90. Nustačius Aprašo 89 punkte nurodytą esminį pažeidimą, Sporto skyrius surinktą informaciją pateikia darbo grupei. Darbo grupė, įvertinusi pažeidimo pobūdį, jo aplinkybes ir renginio vykdytojo pateiktus paaiškinimus, protokolu įformina motyvuotą rekomendaciją Savivaldybės merui dėl finansavimo ir biudžeto lėšų naudojimo sutarties nutraukimo.
91. Sprendimą dėl finansavimo ir biudžeto lėšų naudojimo sutarties nutraukimo, atsižvelgdamas į darbo grupės protokolu įformintą motyvuotą rekomendaciją, priima Savivaldybės meras. Savivaldybės administracija įgyvendina Savivaldybės mero sprendimą, administruoja grąžintinas Savivaldybės biudžeto lėšas ir atlieka kitus su biudžeto lėšų naudojimo sutarties kontrole susijusius veiksmus.
92. Jeigu renginio vykdytojas įgyja likviduojamo juridinio asmens statusą, jam pradedamos nemokumo procedūros, taikomas turto areštas arba sustabdoma ar apribojama jo veikla, Sporto skyrius įvertina šių aplinkybių poveikį renginio įgyvendinimui ir sutartinių įsipareigojimų vykdymui. Jeigu kyla pagrįsta rizika, kad renginys negalės būti tinkamai įgyvendintas, Sporto skyrius pateikia informaciją darbo grupei, kuri pateikia Savivaldybės merui motyvuotą siūlymą dėl finansavimo sustabdymo, sumažinimo ar nutraukimo. Savivaldybės meras, gavęs darbo grupės motyvuotą rekomendaciją, gali priimti sprendimą dėl finansavimo ir (ar) biudžeto lėšų naudojimo sutarties nutraukimo.
93. Jeigu renginio vykdytojas yra nevyriausybinė organizacija ir po sprendimo skirti Savivaldybės biudžeto lėšų priėmimo atsiranda arba paaiškėja bent viena Nevyriausybinių organizacijų plėtros įstatymo 10 straipsnio 1 dalyje nurodyta aplinkybė, Savivaldybės administracija sustabdo lėšų mokėjimą. Esant šioms aplinkybėms išmokėtos lėšos Savivaldybės administracijos pareikalavimu grąžinamos per 5 darbo dienas. Jeigu aplinkybės išnyksta nepasibaigus renginio įgyvendinimo terminui ir finansavimas ar biudžeto lėšų naudojimo sutartis nėra nutraukti, lėšų mokėjimas atnaujinamas.
94. Renginio vykdytojas renginiui skirtas Savivaldybės biudžeto lėšas gali naudoti tik biudžeto lėšų naudojimo sutartyje nurodytiems tikslams įgyvendinti ir tik pagal patvirtintą sąmatą. Sąmatos pakeitimai galioja tik tuo atveju, kai jie suderinti ir įforminti Apraše bei biudžeto lėšų naudojimo sutartyje nustatyta tvarka. Išlaidos, patirtos nesilaikant nustatytos sąmatos keitimo tvarkos, vertinamos pagal Aprašo ir biudžeto lėšų naudojimo sutarties reikalavimus.
95. Už biudžeto lėšų naudojimo sutartyje numatytų veiklų įgyvendinimą, renginiui skirtų Savivaldybės biudžeto lėšų tikslinį panaudojimą, renginio vykdytojo ir jo partnerių (rėmėjų) piniginį prisidėjimą, ataskaitų pateikimą bei biudžeto lėšų naudojimo sutartyje ir (ar) paraiškoje nurodytų planuojamų rezultatų pasiekimą atsako lėšas gavęs renginio vykdytojas. Renginio vykdytojas atsako už savo partnerių ar rėmėjų prisidėjimą tiek, kiek toks prisidėjimas nurodytas paraiškoje, sąmatoje ar biudžeto lėšų naudojimo sutartyje ir naudojamas pagrįsti privalomą prisidėjimo dalį.
96. Metų pabaigoje nepanaudotos Savivaldybės biudžeto lėšos grąžinamos nelaukiant atskiro pareikalavimo, ne vėliau kaip iki kitų metų sausio 10 dienos, jeigu taikomi teisės aktai nenustato ankstesnio termino. Nepanaudotas, netinkamai panaudotas, permokėtas ar perskaičiavus finansavimą grąžintinas Savivaldybės biudžeto lėšas renginio vykdytojas Savivaldybės administracijai privalo grąžinti ne vėliau kaip per 5 darbo dienas nuo Savivaldybės administracijos pareikalavimo į biudžeto lėšų naudojimo sutartyje nurodytą Savivaldybės administracijos sąskaitą. Šis terminas negali pratęsti šio punkto pirmame sakinyje nustatyto nepanaudotų lėšų grąžinimo termino.
97. Nustatytu terminu negrąžintos Savivaldybės biudžeto lėšos išieškomos Lietuvos Respublikos teisės aktų nustatyta tvarka. Renginio vykdytojas ar jungtinės veiklos partneris, pateikęs klaidingus duomenis apie renginio įgyvendinimą ar ne pagal paskirtį panaudojęs Savivaldybės biudžeto lėšas, atsako Lietuvos Respublikos teisės aktų nustatyta tvarka.
98. Jungtinės veiklos sutarties pažeidimo atveju pažeidimų šalinimo, sutarties vykdymo sustabdymo ar nutraukimo klausimai sprendžiami jungtinės veiklos sutartyje ir teisės aktuose nustatyta tvarka. Jeigu nustatytas pažeidimas lemia, kad bendras renginys negali būti tęsiamas sutartomis sąlygomis, Sporto skyrius pateikia darbo grupei informaciją, o darbo grupė Savivaldybės merui pateikia informaciją ir siūlymą dėl tolesnio renginio organizavimo, finansavimo sustabdymo ar nutraukimo. Jungtinės veiklos sutarties pakeitimas ar nutraukimas, lėšų grąžinimas ir galutinis atsiskaitymas atliekami pagal jungtinės veiklos sutartį ir (ar) teisės aktus.

IX SKYRIUS
BAIGIAMOSIOS NUOSTATOS

99. Apraše nurodyti asmens duomenys tvarkomi ir saugomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir Lietuvos Respublikos asmens duomenų teisinės apsaugos įstatymu bei kitais asmens duomenų apsaugą reglamentuojančiais teisės aktais.
100. Aprašo įgyvendinimo metu gauti ir sudaryti dokumentai saugomi Lietuvos Respublikos teisės aktų nustatyta tvarka ir terminais. Priėmus sprendimą dėl finansavimo ar renginio organizavimo jungtinės veiklos pagrindu, dokumentai, kuriuose yra asmens duomenų, saugomi 3 metus, o finansavimo neskyrimo, paraiškos atmetimo ar pasiūlymo organizuoti renginį jungtinės veiklos pagrindu netenkinimo atveju paraiška ir su ja susiję dokumentai saugomi 1 metus. Asmens duomenys gali būti saugomi ilgiau, jeigu to reikalauja teisės aktai arba tai būtina ginčui ar skundui išspręsti.
101. Savivaldybės mero, Savivaldybės administracijos ir kitų Aprašą įgyvendinančių subjektų veiksmai ir sprendimai gali būti skundžiami Lietuvos Respublikos teisės aktų nustatyta tvarka.
102. Informacija apie paraiškų teikimą, vertinimą, priimtus sprendimus, skirtą Savivaldybės biudžeto finansavimą ir renginių įgyvendinimo rezultatus viešinama teisės aktų nustatyta apimtimi, laikantis asmens duomenų apsaugos, informacijos prieinamumo ir teisės aktų saugomos informacijos apsaugos reikalavimų. Asmens duomenys viešinami tik esant teisėtam jų tvarkymo pagrindui ir tik tiek, kiek būtina nustatytam tikslui pasiekti. Teikdamas paraišką pareiškėjas patvirtina, kad yra susipažinęs su Aprašu ir sutinka, kad su paraiška, jos vertinimu, skirtu finansavimu ar renginio organizavimu susijusi informacija, išskyrus informaciją, kurios viešinimą riboja teisės aktai, gali būti viešinama Savivaldybės interneto svetainėje.
103. Aprašas ir jo priedai gali būti keičiami, papildomi ar pripažįstami netekusiais galios Savivaldybės tarybos sprendimu. 

____________________________
